મહેસાણા શહેરમાં આવેલી બોતેર કોઠાની વાવ તેનાં શિલ્પ-સ્થાપત્યની બેનમૂન કારીગરી માટે પ્રખ્યાત છે. ફક્ત ઈંટોથી બંધાયેલી મહેસાણાની બોતેર કોઠાની વાવને નિહાળવા માટે ભૂતકાળમાં અનેક પ્રવાસીઓ આવતાં હતાં. પરંતુ છેલ્લાં દસેક વર્ષથી તંત્ર દ્વારા ઉપેક્ષા કરવામાં આવતાં બોતેર કોઠાની વાવ જાણે કે કચરાપેટી બની ગઈ છે. હવે આ બોતેર કોઠાની વાવની વિરાસતની જાળવણી માટે મહેસાણા નગરપાલીકાએ બીડું ઝડપ્યું છે. નગરપાલીકાએ અમદાવાદની હિસ્ટોરીકલ એન્ડ કલ્ચરલ રીસર્ચ સેન્ટર નામની સ્વૈચ્છિક સંસ્થાનાં સહયોગથી વાવની સફાઈ હાથ ધરી છે.